
Με επιτυχία προβλήθηκε στην Κοινο_Τοπία

η ταινία του Φεντερίκο Φελλίνι ARMACORD
Η Εταιρεία Κοινωνικής Δράσης και Πολιτισμού Κοινο_Τοπία σε συνέχεια του κύκλου προβολών της με τίτλο «Ημερολόγιο ταινιών» παρουσίασε στον πολυχώρο της την ταινία του Φεντερίκο Φελλίνι ARMACORD
Ήταν η πρώτη ταινία του κύκλου προβολών οι οποίες πραγματοποιούνται από τον Οκτώβριο μέχρι και το Μάιο με σκοπό το διάλογο, τα σχόλια, τις απόψεις, τις παρατηρήσεις αλλά και τις προτάσεις που έχουν ως αφετηρία τη θεματική της ταινίας και τη σύνδεσή της με τη ζωή. Υπεύθυνοι των προβολών είναι ο Παναγιώτης Καρώνης και ο Κωνσταντίνος Κυριακόπουλος.
Στη συζήτηση που ακολούθησε μιλήσαμε για τον Φελλίνι, και τον κόσμο του που μας διδάσκει ανεξάρτητα και εξαντλητικά, και που γνωρίζει βαθιά τα μυστικά μας και τα νομιμοποιεί, αλλά και πως κουβεντιάζει μαζί μας ώρες ατελείωτες για μυστικιστικές καταβολές και για μια σύγχρονη ερμηνεία τους, αλλά εκφράσαμε και το θαυμασμό και την αγάπη μας για τούτο τον αποκλειστικό προσωπικό μας μάγο, που κάθε φορά μας αποκαλύπτει και μιαν αθέατη πλευρά του εαυτού μας, που μας συμπληρώνει.
Μιλήσαμε επίσης για το πως ο σκηνοθέτης γυρνάει και θυμάται τα παιδικά του χρόνια, σε τούτη τη φανταστική κωμόπολη της Αδριατικής ακτής, τη δεκαετία του '30, για το πως τα μυθοποιεί και μας τα παρουσιάζει με τέτοιο τρόπο που μόνο αυτός γνωρίζει. Οι πικρές θύμισές του που αποτελούν την «πρώτη ύλη» τούτης της ταινίας, μερικά σημαντικά (όπως τα πρώτα χρόνια του ιταλικού φασισμού, η καθολική ανατροφή) αλλά και ασήμαντα περιστατικά που συνέβησαν κατά την παιδική του ηλικία και που πολύ εύστοχα τα συλλαμβάνει και τα μετατρέπει σε κινηματογραφική γραφή.
Δεν παραλείψαμε να αναφερθούμε στους σπουδαίους συντελεστές της ταινίας. Στη μουσική του αξέχαστου Νίνο Ρότα που τόσο έχει δεθεί με τον φελλινικό κόσμο και που ένας άλλος αξέχαστος και αυτός συνθέτης, ο Μάνος Χατζιδάκις θαύμαζε και εκτιμούσε. Στον Τονίνο Γκουέρα συχνό συνεργάτη του στο σενάριο αλλά και συχνό συνεργάτη του δικού μας Θόδωρου Αγγελόπουλου.  

Τέλος μιλήσαμε για τα περίφημα στούντιο της Τσινετσιτά όπου ο Φέλλινι σχεδόν μόνιμα χρησιμοποιούσε για τα γυρίσματα των ταινιών του, τους ηθοποιούς του που κάτω από την καθοδήγησή του με μοναδικό τρόπο αποδίδουν τους ρόλου τους. Φυσικά συμφωνήσαμε ότι αγαπάμε το Φελλίνι μιας και γνωρίζει πως να μας εξαφανίζει, κάνοντάς μας μυθικούς έτσι που με άνεση να μπορούμε να κυκλοφορούμε ελεύθερα τόσο στο μέλλον όσο και στο παρελθόν. 
Το υπόλοιπο πρόγραμμα του Ημερολογίου Ταινιών:
· Νοέμβριος (Τετάρτη 14/11ου στις 20:00): THE FALL του Tarsem Singh, 2006
· Δεκέμβριος (Τετάρτη 5/12ου στις 20:00): C.R.A.Z.Y. του Ζαν-Μαρκ Βαλέ (Jean-Marc Vallee) 2005
· Ιανουάριος (Τετάρτη 09/1ου στις 20:00): ΧΩΡΑ ΠΡΟΕΛΕΥΣΗΣ (Hora Proelefsis-Homeland) του Σύλλα Τζουμέρκα, 2010
· Φεβρουάριος (Τετάρτη 06/2ου στις 20:00): LANTANA του Ρέι Λόρενς (Ray Lawrence) 2001
· Μάρτιος (Τετάρτη 6/3ου στις 20:00): SHORTBUS του του Τζον Κάμερον Μίτσελ (John Cameron Mitchell), 2006
· Απρίλιος (Τετάρτη 10/4ου στις 20:00): AGORA του Αλεχάντρο Αμεναμπάρ (Alejandro Amenábar), 2009
· Μάιος (Τετάρτη 15/5ου στις 20:00): ΠΙΝΑ ΜΠΑΟΥΣ (PINA) του του Βιμ Βέντερς (Wim Wenders), 2011
Υπεύθυνοι Δράσης: Παναγιώτης Καρώνης, karonispan@gmail.com 
                                        Κωνσταντίνος Κυριακόπουλος, malamask@ymail.com

